পন্থের পর এবার চোটের কবলে এই ভারতীয় ক্রিকেটার!

ওয়েব ডেস্ক : চোটের পর চোট! ঋষভ পন্থের (Risabh Pant) পর এবার নিউজিল্যান্ডের বিরুদ্ধে ম্যাচ থেকে ছিটকে গেলেন ওয়াশিংটন সুন্দর (Washington Sundar)। জানা যাচ্ছে, প্রথম ওয়ানডে চলাকালীন চোট পেয়েছিলেন তিনি। সেই চোট এতটাই গুরুতর যে সিরিজ থেকেই ছিটকে যেতে হতে পারে ভারতের (India) এই তারকা অলরাউন্ডারকে।

নিউজিল্যান্ডের বিরুদ্ধে প্রথম ম্যাচে পঞ্চম ওভারে আচমকা পিঠে চোট পান সুন্দর। সেই সময় যন্ত্রনায় কাতরাতে দেখা যায় তাঁকে। পিঠ চেপে মাটিতেও ঝুঁকে পড়েছিলেন তিনি। এর পরেই ভারতীয় দলের সাপোর্ট স্টাফরা দ্রুত মাঠে আসেন। শুরু হয় শুশ্রূষা। কিন্তু ম্যাচের প্রথম ইনিংসের ২০তম ওভারে ব্যাথার কারণে মাঠ ছাড়তে হয় তাঁকে। তবে ম্যাচের পর ভারত অধিনায়ক শুভমন গিল বলেন, সুন্দরের সাইড স্ট্রেন হয়েছে। স্ক্যান করা হবে।

আরও খবর : ২৬ রানের ইনিংসেই বিশ্বরেকর্ড! রোহিতের মুকুটে আরও এক পালক

তবে নিউজিল্যান্ডের বিরুদ্ধে গোটা সিরিজ থেকে ওয়াশি বাদ পড়বেন কি না, সে বিষয়ে ভারতীয় ক্রিকেট বোর্ডের (BCCI) তরফে কিছু জানানো হয়নি। তবে তাঁর চোট ভারতীয় দলের কাছে দুশ্চিন্তার কারণ হয়ে উঠতে পারে। কারণ ব্যাটিং ও বোলিংয়ে ভারতের অন্যতম ভরসা হলেন ওয়াশিংটন।

অন্যদিকে টি-টোয়েন্টি বিশ্বকাপ (T20 worldcup 2026) শুরু হতে আর মাত্র কিছুদিন বাকি। সেই কারণে বেশ চিন্তায় ভারতীয় শিবির। নিউজিল্যান্ডের বিরুদ্ধে প্রথম ম্যাচে ৫ ওভারে ২৭ রান দিয়েছেন ওয়াশিংটন। তবে কোনও উইকেট পাননি। তবে সেই চোট নিয়েই আট নম্বরে ব্যাট করেছিলেন সুন্দর। ৭ রান করেন তিনি। তবে এই রান করতে গিয়ে বেশ যন্ত্রনার মধ্যে দেখা গিয়েছিল তাঁকে।